Gomspace laver mikrosatellitter, der blandt andet skal bruges til at overvåge den internationale flytrafik. -	De skal holde styr på lufttrafikken over de store have, så man kan øge sikkerhed og effektivitet, siger Niels Buus, direktør i Gomspace. Den måde, som virksomhedens satellitter kan overvåge flytrafikken på, er en ny og mere effektiv måde. -	Det kunne man ikke tidligere, og det betyder også, at man ikke bruger så meget brændstof, siger Niels Buus. Det er dog i første omgang kun satellitter til test, virksomheden skal lave, og først derefter kommer den helt store ordre i udbud. -	Der håber vi selvfølgelig på at vinde udbuddet, og der er gode muligheder, siger direktøren, Niels Buus. Satellitterne bliver på størrelse med en kuffert, og det er noget større, end de normale satellitter, som virksomheden producerer. Direktøren uddyber, at satellitterne gør det muligt for flyveledere at kommunikere med fly i luften ved hjælp af VHF-radio. Produktionen af de nye satellitter betyder, at virksomheden skal bruge 60 nye ingeniører. Man har allerede nu ansat 40 nye ingeniører i den nordjyske virksomhed. -	Vi kan noget i Nordjylland på det her område. Vi har et godt universitet, der er internationalt anerkendt inden for ingeniør- og IT-uddannelser, så forudsætningerne for at finde de resterende nye ansatte i Nordjylland er i hvert fald til stede, slutter Niels Buus, direktør i Gomspace.
Den nordjyske virksomhed, Gomspace, skal udvikle og lave tre testsatellitter på bestilling fra en mulig køber i Spanien.